Իսկ ի՞նչ տեղի ունեցավ այս ընթացքում։ Հարցին պատասխանելու համար հետահայաց դիտարկենք վերջին օրերի իրադարձությունները։ Նիկոլ Փաշինյանը ՀՀԿ խմբակցության հետ ապրիլի 30-ի հանդիպմանը մի քանի անգամ ակնարկեց, որ հեղափոխական շարժման համար շատ սկզբունքային է վարչապետի պաշտոնը, մյուս պորտֆելների շուրջ, ըստ Նիկոլ Փաշինյանի ակնարկների, կարելի է քննարկումներ ծավալել ու պայմանավորվել։ Հեղափոխության առաջնորդը հասկացրեց, որ իր նպատակն է ձևավորել համաձայնության կամ համերաշխության կառավարություն։ Ընդ որում՝ համաձայնության կառավարության ստեղծման գաղափարն անընդհատ շեշտադրվում էր, և քանի որ հանդիպումը հեռարձակվում էր ուղիղ եթերով, դա նաև ուղերձ էր ներքին ու արտաքին քաղաքական ուժերին, կառույցներին։